CELEX: 62010CN0569
Language: lv
Date: 2010-12-03 00:00:00
Title: Lieta C-569/10: Prasība, kas celta 2010. gada 3. decembrī — Eiropas Komisija/Polijas Republika

12.2.2011   
            
            
               LV
            
            
               Eiropas Savienības Oficiālais Vēstnesis
            
            
               C 46/6
            
         Prasība, kas celta 2010. gada 3. decembrī — Eiropas Komisija/Polijas Republika
   (Lieta C-569/10)
   2011/C 46/10
   Tiesvedības valoda — poļu
   
      Lietas dalībnieki
   
   
      Prasītāja: Eiropas Komisija (pārstāvis — K. Herrmann)
   
      Atbildētāja: Polijas Republika
   
      Prasītājas prasījumi:
   
   
               —
            
            
               atzīt, ka, neveicot pasākumus, kas vajadzīgi, lai nodrošinātu nediskriminējošu piekļuvi ogļūdeņražu meklēšanas, izpētes un ieguves darbībām visiem ieinteresētajiem uzņēmumiem un lai atļaujas šo darbību veikšanai tiktu piešķirtas saskaņā ar procedūru, kuras ietveros visi ieinteresētie uzņēmumi var iesniegt pieteikumus, kā arī atbilstoši kritērijiem, kuri pirms pieteikumu iesniegšanas termiņa ir tikuši publicēti Eiropas Savienības Oficiālajā Vēstnesī, Polijas Republika nav izpildījusi Eiropas Parlamenta un Padomes 1994. gada 30. maija Direktīvas 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei (1) 2. panta 2. punktā, 3. panta 1. punktā un 5. panta 1. un 2. punktā paredzētos pienākumus;
            
         
               —
            
            
               piespriest Polijas Republikai atlīdzināt tiesāšanās izdevumus.
            
         
      Pamati un galvenie argumenti
   
   Komisija apgalvo, ka Polijas Republika ir izdarījusi trīs Direktīvas 94/22/EK pārkāpumus.
   Pirmkārt, Polijas likumā par ģeoloģiskajiem darbiem un kalnrūpniecību (“Pravo geologiczne i górnicze”) un tā īstenošanas noteikumos esot paredzētas prasības, kuras jāizpilda ieinteresētajam uzņēmumam, iesniedzot pieteikumu par atļaujas piešķiršanu ogļūdeņražu meklēšanai, izpētei un ieguvei. Ar tām atsevišķi Polijas teritorijā jau strādājoši uzņēmumi tiekot nostādīti labvēlīgākā situācijā kā pārējie uzņēmumi un tādējādi tiekot pārkāpts princips par vienlīdzīgu piekļuvi šīm darbībām.
   Otrkārt, saskaņā ar Polijas likumu attiecībā uz visu procedūru atļauju piešķiršanai ogļūdeņražu meklēšanai, izpētei un ieguvei netiekot piemērota publiskā iepirkuma procedūra, kā tas ir paredzēts Direktīvas 94/22/EK 3. panta 2. punktā. Atbilstoši Polijas tiesiskajam regulējumam ogļūdeņražu meklēšanas, izpētes un ieguves veikšanai esot nepieciešamas ieguves tiesības, kā arī koncesija. Tikai ieguves tiesību piešķiršanai principā esot nepieciešams izsludināt konkursu, tomēr ar divu gadu prioritātes tiesībām uzņēmumam, kurš ir atklājis un dokumentējis kādu izrakteni un ar ieguves koncesijas iegūšanai nepieciešamo precizitāti izveidojis ģeoloģisku dokumentāciju par to.
   Treškārt, atļauju piešķiršanai ogļūdeņražu meklēšanai, izpētei un ieguvei iesniegto piedāvājumu izvērtēšana nenotiekot vienīgi saskaņā ar Direktīvas 94/22/EK 5. panta 1. punktā paredzētajiem kritērijiem. Turklāt visi piedāvājumu vērtēšanas kritēriji neesot vispārpieejami, proti, tie neesot publicēti Eiropas Savienības Oficiālajā Vēstnesī.
   
      (1)  OV L 164, 3. lpp.